b'\n_START_ARTICLE_\nUskonnoton kasvatus\n_START_PARAGRAPH_\nUskonnoton kasvatus viittaa sekulaariin tai ateistiseen kasvatukseen.\n_START_SECTION_\nSuomessa\n_START_PARAGRAPH_\nSuomessa lasten p\xc3\xa4iv\xc3\xa4hoidossa annetaan uskontokasvatusta tai el\xc3\xa4m\xc3\xa4nkatsomustietokasvatusta. Kasvatuksessa on kunnioitettava lapsen huoltajien vakaumusta. Perustuslain 11 \xc2\xa7 turvaamaa oikeutta ajatuksenvapauteen k\xc3\xa4ytt\xc3\xa4\xc3\xa4 esiopetusik\xc3\xa4isten kohdalla huoltaja, joka valitsee joko uskontokasvatuksen tai el\xc3\xa4m\xc3\xa4nkatsomustietokasvatuksen._NEWLINE_Suomen perustuslain 11 \xc2\xa7:n 2 momentin perusteella ket\xc3\xa4\xc3\xa4n ei voida velvoittaa osallistumaan vakaumuksensa vastaisesti uskonnon harjoittamiseen. T\xc3\xa4m\xc3\xa4n perusteella koulun oppilasta ei voida velvoittaa osallistumaan jumalanpalvelukseen, uskonnolliseen p\xc3\xa4iv\xc3\xa4navaukseen tai muuhun uskonnolliseen tilaisuuteen. Nykyinen k\xc3\xa4yt\xc3\xa4nt\xc3\xb6 on, ett\xc3\xa4 oppilaan huoltaja ilmoittaa, jos oppilas ei osallistu uskonnon harjoittamiseen. Ilmoituksen voi tehd\xc3\xa4 kertaluontoisesti esimerkiksi kouluun ilmoittauduttaessa tai tapauskohtaisesti. Ilmoituksen j\xc3\xa4lkeen koulun on huolehdittava siit\xc3\xa4, ett\xc3\xa4 oppilas ei osallistu kyseisiin tilaisuuksiin. Koululla on vastuu oppilaan turvallisuudesta my\xc3\xb6s silloin, kun oppilas ei osallistu koulun j\xc3\xa4rjest\xc3\xa4m\xc3\xa4\xc3\xa4n uskonnolliseen tilaisuuteen. Koulu j\xc3\xa4rjest\xc3\xa4\xc3\xa4 oppilaalle tilaisuuden ajaksi muuta toimintaa. Lukiossa ilmoituksen tekee oppilas itse._NEWLINE_Suomessa uskontokuntiin kuulumattomia koululaisia on kaikista oppilaista noin 10\xe2\x80\x9315 prosenttia. El\xc3\xa4m\xc3\xa4nkatsomustietoa opiskelevien m\xc3\xa4\xc3\xa4r\xc3\xa4 oli vuonna 2008 3 prosenttia kaikista Suomen koululaisista._NEWLINE_Suomessa perustettiin vuonna 1990 uskonnottomien nuorten aikuistumisleirej\xc3\xa4 j\xc3\xa4rjest\xc3\xa4m\xc3\xa4\xc3\xa4n Prometheus-leirin tuki ry. Leiri k\xc3\xa4yd\xc3\xa4\xc3\xa4n yleens\xc3\xa4 kahdeksannen tai yhdeks\xc3\xa4nnen luokan j\xc3\xa4lkeen, 14\xe2\x80\x9315-vuotiaana. Nimens\xc3\xa4 Prometheus-leiri on saanut kreikkalaisen jumaltaruston Prometheus-titaanilta, joka varasti tulen jumalilta ja antoi sen ihmisille. Leirin tavoitteena on rohkaista nuoria pohtimaan asioita, hahmottamaan ja kehitt\xc3\xa4m\xc3\xa4\xc3\xa4n omaa el\xc3\xa4m\xc3\xa4nkatsomustaan, kunnioittamaan itse\xc3\xa4\xc3\xa4n ja muita sek\xc3\xa4 ottamaan vastuun itsest\xc3\xa4\xc3\xa4n ja maailmasta.'